中秋馬溪山中望月
作者：郭印
朝代：宋

paragraphs: 佳月四時有，古來重中秋。
今夕萬里懷，共作陰霾憂。
我宿招提境，山空夜更幽。
兹念亦未掃，天際屢回頭。
冰輪湧碧空，宇宙寒颼颼。
清輝聊一吸，洗盡肝膽愁。
山中魑魅窟，驚竄無所投。
自言天眼明，此地非我留。
緬思區域內，醜怪繁匹儔。
不知大圓影，能盡驅除不。
仰首祝天公，勿遣纖雲浮。
縱此白玉盤，年年照九州。